Nu fås Model Y Standard også i Long Range

Tesla udvider nu Model Y-programmet i Danmark med en variant, mange forbrugere har efterlyst: Den billigste Model Y fås nu også med markant længere rækkevidde. Resultatet er Tesla Model Y Standard Long Range med baghjulstræk, der kombinerer lav pris med en WLTP-rækkevidde på op til 657 kilometer.

Den nye variant placerer sig midt mellem den helt billige Standard-udgave og de dyrere Premium-modeller – og rammer dermed et oplagt sweet spot for familier, der vil have lang rækkevidde uden at betale for firehjulstræk eller topudstyr.

Mere rækkevidde uden markant merpris

Da Tesla i efteråret lancerede den hidtil billigste Model Y i Danmark, var rækkevidden et kompromis, mange potentielle købere tøvede ved. Det problem adresseres nu direkte. Model Y Standard Long Range koster fra 349.990 kroner og leverer en rækkevidde, der matcher – og i flere tilfælde overgår – dyrere konkurrenter i den mellemstore SUV-klasse. Med et opgivet forbrug på 12,7 kWh per 100 kilometer og en DC-ladeeffekt på op til 175 kW er den tydeligt positioneret som langtursbil snarere end bypendler.

Tesla oplyser, at et kort ladestop på omkring 15 minutter kan give op til 260 kilometers ekstra rækkevidde under optimale forhold.

Kendte Tesla-funktioner følger med

Selv om prisen holdes nede, er der ikke skåret i softwaren. Som resten af Model Y-programmet leveres Standard Long Range med Teslas digitale økosystem, herunder app-adgang, navigationssystem med ladeplanlægning, Dog Mode, Sentry Mode og løbende softwareopdateringer over nettet.

Autopilot er standard, mens hardwaren til Full Self-Driving er installeret, men fortsat afhængig af myndighedsgodkendelser, før funktionerne kan aktiveres fuldt ud i Europa.

Se videoen fra vores første køretur i Model Y Standard.

Produceret i Europa – klar til levering

Den nye variant bygges på Gigafactory Berlin-Brandenburg, hvilket Tesla fremhæver som en fordel i forhold til både leveringstid og tilpasning til europæiske forhold. Bestillinger er allerede åbne i Danmark, og de første leveringer forventes at starte i februar 2026.

Som ekstra lokkemiddel lancerer Tesla samtidig en indbytningskampagne, hvor kunder kan få op til 25.000 kroner i rabat ved at bytte deres nuværende bil – uanset mærke. Det bringer startprisen ned omkring 325.000 kroner og gør modellen endnu mere aggressivt prissat.

Et strategisk vigtigt træk

Med Model Y Standard Long Range lukker Tesla et hul i sit eget modelprogram. For mange danske bilkøbere har forskellen mellem “billig, men kort rækkevidde” og “dyr, men lang rækkevidde” været afgørende. Nu tilbydes et kompromis, der for alvor kan udfordre konkurrenterne i den mest populære elbilklasse.

Varianter af Model Y, der er tilgængelige fra og med i dag i Danmark:

• Model Y Standard Baghjulstræk – 299.990 kr.
• Model Y Standard Long Range Baghjulstræk – 349.990 kr.
• Model Y Premium Long Range Baghjulstræk – 359.990 kr.
• Model Y Premium Long Range Firehjulstræk – 399.990 kr.
• Model Y Performance – 489.990 kr.

Nu fås Model Y Standard også i Long Range