Ny Tesla Model Y Standard – her er den danske pris og specifikationer

Teslas salg har været gennem lidt af en rutchebanetur i Danmark på det seneste. Og i især resten af Europa er salget faldet drastisk, på trods af, at der generelt har været fremgang i elbilsalget. Det kan være medvirkende årsag til, at Telsa nu har præsenteret en ny udgave af sin bedst sælgende elbil, Model Y – og fra i dag er den nu også kommet til den danske hjemmeside. Den nye Model Y Standard bliver den mest prisvenlige variant i serien og får en rækkevidde på 534 kilometer (WLTP) til en startpris på 299.990 kroner. Bilen produceres på Teslas Gigafactory i Berlin, og de første danske leveringer forventes i november.

Fokus på effektivitet og lavere omkostninger

Ifølge Tesla er standard udgaven den mest energieffektive Model Y til dato, med et forbrug på 13,1 kWh pr. 100 km. Den leveres med 18-tommer Aperture-fælge, som skal bidrage til lavere energiforbrug og reducerede udgifter til vedligeholdelse.

Tesla oplyser, at der kan tilvælges anhængertræk med en kapacitet på op til 1.600 kg. Kabinen er udstyret med nye tekstilsæder, som er designet til at være både slidstærke og behagelige under forskellige forhold.

Samme software som de dyrere modeller

Som øvrige varianter får Standard-versionen adgang til Teslas fulde softwareplatform. Det inkluderer over-the-air-opdateringer, Turplanlægger med Supercharger-information, telefonnøgle og fjernstyret klimaanlæg. Også funktioner som Sentry Mode og Dog Mode er standard.

Bilen leveres med Basis Autopilot og den nødvendige hardware til Full Self-Driving (Supervised), som kan aktiveres, når lokale myndigheder godkender funktionerne.

Plads og praktisk indretning

Designet følger de øvrige Model Y-varianter, men med enkelte ændringer for at forbedre effektiviteten og den adskiller sig også ved, at lygterne i front ikke er en sammenhængende bar på tværs. Der er plads til fem personer og et bagagerum på 835 liter, som kan udvides til 2.118 liter, når bagsæderne lægges ned. Det gør bilen velegnet til både familie- og fritidsbrug.

Danske priser på Model Y-serien

Tesla har samtidig justeret priserne på hele programmet, der nu består af følgende varianter:

Model Y Standard – 299.990 kr. (534 km WLTP)

Model Y Premium baghjulstræk Long Range – 359.990 kr. (622 km WLTP)

Model Y Premium firehjulstræk Long Range – 399.990 kr. (600 km WLTP)

Model Y Performance – 489.990 kr. (580 km WLTP)

Alle versioner kan bestilles nu i Teslas danske designstudio, og levering forventes at begynde i november 2025.

Fakta om Standard udgaven:

Model | Tesla Model Y Standard
Pris (DK) | 299.990 kr.
Rækkevidde (WLTP) | 534 km
Energiforbrug | 13,1 kWh / 100 km
Trækkapacitet | 1.600 kg (standard anhængertræk)
Ydelse | Ikke oplyst (baghjulstræk)
Fælge | 18” Aperture
Sæder | Nye tekstilsæder, slidstærke og vejrbestandige
Bagagerum | 835 liter (op til 2.118 liter med bagsæderne lagt ned)
Software | Basis Autopilot, OTA-opdateringer, Tesla Turplanlægger, Sentry Mode, Dog Mode
Produktion | Gigafactory Berlin-Brandenburg
Levering i Danmark | Fra november 2025

Alle varianter kan bestilles nu i Teslas danske design studio. Leveringer starter i november 2025.

Ny Tesla Model Y Standard – her er den danske pris og specifikationer