Prøvekørt: Den billige Tesla Model Y Standard føles langt fra billig

BERLIN: Tesla har smidt et nyt wildcard på bordet: Model Y Standard. Den billigste Y til dato. En slanket udgave, både på pris og udstyr – men ikke på oplevelse. Vi tog den på sin første tur for at finde ud af, om Teslas nye bundmodel er et kompromis, der mærkes … eller et fund, der bør gøre konkurrenterne nervøse.

Model Y Standard ligner ved første øjekast sin dyrere søster, men kigger du efter, begynder fravalgene at tegne sig. De gennemgående LED-bånd for og bag er fjernet, og fælgene er downsized til 18 eller 19 tommer. Farvepaletten? Sort, hvid eller grå. Punktum.

Alligevel er der en renhed over linjerne. Tesla har skruet ned for kosmetikken, men resultatet er ikke tarveligt – nærmest mere nordisk og funktionelt.

Frit spil for Teslas sparekniv

Indenfor fortsætter det indtryk. Kunstlæderet er skiftet ud med en grå tekstil, dørene har fået stofpaneler a la Volvo, og hele kabinen har en rolig, afdæmpet atmosfære. Og vigtigst: Der er intet, der knirker, rasler eller føles discount.

Men det er alligevel også indenfor, man for alvor mærker, at Tesla har skåret. De ventilationskølede forsæder? Væk. De opvarmede bagsæder? Væk. De sideplacerede sædeknapper? Flyttet ind på skærmen. HEPA-filter? Fjernet. Skærmen på anden sæderække? Væk. Lydanlægget? Halveret i antal højttalere. Og den panoramiske glastagplade? Den er der … men du ser den ikke, for Tesla har simpelthen valgt at overdække den indefra.

Midterkonsollen er redesignet med åbne rum.

Det lyder måske brutalt – men overraskende meget fungerer i praksis. Nye ejere vil måske aldrig opdage, hvad de går glip af. Tesla har tydeligvis prioriteret at fjerne det, som gør mindst ondt i hverdagen.

Midterkonsollen er redesignet med åbne rum, og rattet har – heldigvis – beholdt sin traditionelle blinkerstilk. Den store 15,4-tommer skærm er dog identisk med de dyrere versioner, men den er også helt væsentlig for betjeningen i Tesla-land. Ud over skærmen er der to knapper på rattet; en der aktiverer den adaptive fartpilot og anden der aktiverer viskerne.

Op til 534 kilometer

Model Y Standard har kun en enkelt motor på bagakslen. 0-100 km/t lander et sted omkring syv sekunder – langsommere end de dyrere Y-modeller, men hurtigere end stort set alle konkurrenter i samme prisklasse.

| Model Y Standard | Model Y Premium LR RWD | Model Y Premium LR AWD | Model Y Performance
Rækkevidde (WLTP) | 534 km | 622 km | 600 km | 580 km
Motor | 299 hk | 340 hk | 514 hk | 627 hk
Acceleration 0-100km/t | 7,2 sek. | 5,6 sek. | 4,8 sek. | 3,5 sek.
Ladeeffekt (AC/DC) | 11 kW / 175 kW | 11 kW / 250 kW | 11 kW / 250 kW | 11 kW / 250 kW
Opladning 10-80% | 30 min. | 27 min. | 29 min. | 29 min.
Bagagerum | 854 / 2.138 liter | 854 / 2.138 liter | 854 / 2.138 liter | 854 / 2.138 liter
Anhængertræk | 1.600 kilo | 1.600 kilo | 1.600 kilo | 1.600 kilo
Pris | 299.990 kr. | 359.990 kr. | 399.990 kr. | 489.990 kr.

Batteriet ligger på cirka 60 kWh netto, og rækkevidden med standarddækkene lander på 534 WLTP-kilometer. Et solidt tal for en bil i denne prisklasse. Hurtigladning topper på 175 kW. Det betyder, at du kan gå fra 10 til 80 procent på omkring en halv time. Ikke klasseledende, men absolut acceptabelt.

En ting, der er værd at bemærke, er, at selv Model Y Standard må have 1,6 ton på krogen, der i øvrigt følger med som standardudstyr. Er du typen, der bruger din bil som flyttetrailer, barnevognscontainer eller familiens mobile opbevaringsrum, er der gode nyheder: Tesla har ikke rodet med pladsen.

Bagagerummet er stadig enormt med op til over 2.000 liter med bagsæderne lagt ned, og frunken er fortsat perfekt til kabler og småting. Bagsædepladsen er rigelig, sæderne komfortable, og indstigningen er stadig SUV-venlig.

15,4-tommer skærmen er identisk med de dyrere versioner.

Bagagerummet kan håndtere mere end 800 liter med bagsædepassagerer.

Der er masser af plads på bagsæderne. Men skærmen på anden sæderække er sparet væk.

En destilleret Model Y

Selv om de adaptive dæmpere fra de dyrere modeller er faldet for sparekniven, går det ikke voldsomt ud over komforten. Model Y har alle dage været lidt for hårdt spændt op for min smag. En bil, hvor man kan mærke kørebanen. Det er ikke nogen kritik, bare noget, man som potentiel køber, skal være opmærksom på, når man prøvekører bilen.

Til gengæld er bilen støjsvag. Den reagerer hurtigt på rattet, krængningen er minimal, og balancen føles let – for det her er faktisk den letteste Y på markedet. Reelt får du en bil der er engagerende nok til, at du ikke føler dig snydt.

Tesla Model Y Standard føles ikke som en Model Y light. Den fremstår nærmere som en destilleret Model Y, hvor Tesla har pillet alt det overflødige væk men beholdt det, der virkelig betyder noget: rækkevidde, komfort og en køredynamik, som mange konkurrenter stadig misunder amerikanerne.

Se også vores video fra køreturen.

Jeg ser frem til at give Model Y Standard en grundig test, når vi får den til låns i en længere periode i starten af det nye år.

Men efter en times køretur er mine første indtryk, at den billigste Model Y føles både moderne, solid og overraskende luksuriøs – trods fravalgene. Hvis du kan leve uden ventilationssæder, discolys og fuld surroundsound, ligner den et meget attraktivt elbilkøb.

iNPUT var inviteret til testkørsel i Berlin af Tesla Danmark.

Prøvekørt: Den billige Tesla Model Y Standard føles langt fra billig