Danskerne er verdens mest Tesla-kritiske

Danskerne har talt – og de er ikke imponerede. I en ny global bilrapport er Danmark det land, hvor færrest bilkøbere overhovedet vil overveje en Tesla. Og det er ikke rækkevidde, fart eller software, der skræmmer. Det er … Elon Musk.

Rækkevidde, opladning, software og kvalitet, taler til Teslas fordel. Men i Norden – og i særdeleshed i Danmark – fylder identitet, værdier og image langt mere. Vi er et af de markeder, hvor holdninger til virksomhedens leder betyder mest. Og Musk fylder meget. Hans udtalelser er den hyppigste enkeltstående årsag til at danskere fravælger Tesla.

Det viser Global Automotive Study 2025, der bygger på svar fra 6.780 bilkøbere på tværs af 20 lande. Her står én ting krystalklart: Vestlige forbrugere – og især danskerne – vender sig i stigende grad væk fra Tesla, mens asiatiske og mellemøstlige forbrugere fortsat er begejstrede.

Mens 58 procent globalt stadig vil overveje Tesla som deres næste elbil, er billedet markant anderledes i Danmark. Ifølge rapporten ligger Danmark helt i bund, tæt sammen med Norge og Tyskland, når det gælder villigheden til at vælge netop Tesla. Kun 42 procent af de adspurgte danskere vil overveje en Tesla.

”Det er ikke bilen. Det er lederen.”

Rapporten slår fast, at de største problemer for Tesla i Danmark ikke handler om teknikken – tværtimod. Europæiske købere fremhæver faktisk Teslas køreegenskaber, rækkevidde og teknologi som topgrunde til at overveje mærket.

Men når det gælder fravalget, er der næsten ingen kritik af produktet. Det handler om brandets image – som nu er direkte bundet op på Elon Musk. Det er et problem, ingen anden bilproducent står overfor i samme skala. Her er de tre største grunde til, at danskerne fravælger Tesla:

Tesla matcher ikke vores værdier (”political or social views”).

Elon Musks udtalelser.

Ledelsesmæssige bekymringer om Musk.

Hvad betyder det for Tesla?

Ifølge rapporten står Tesla på en brændende platform i Vesten:

Den teknologiske fordel mindskes.

Konkurrencen fra kinesiske mærker stiger.

Og brandets image svækkes – ikke mindst i Danmark.

Hvis Tesla vil holde sin position på det danske marked, skal mærket – ifølge rapportens konklusion – finde en måde at skille produktet fra personen. Det bliver svært.

Rapporten er lavet af Simon-Kucher og kan læses i sin helhed her.

Danskerne er verdens mest Tesla-kritiske